Lääneranna vald tähistab täna õhtul Lihulas oma esimest sünnipäeva. Pidulikult esitletakse valla lippu, mille volikogu kinnitas.
Pärnu Postimees kirjutas, et vald kinnitas uued sümbolid erimeelsuste kiuste. Vaidlused lipu ja vapi ümber ei pruugi olla lõppenud, sest riigikantselei on endiselt rahulolematust väljendanud.
“Vapi võtsime volikogus vastu augustis, lipu septembris. Praegu on lipp ja vapp olemas ja kasutusel. Meile tundus asi paigas,” ütles vallavanem Mikk Pikkmets lehele.
Vallavanema sõnul tuli riigikantseleist volikogu kinnitatud vapi variandi kohta vastus, et see ei vasta enam üldse nõuetele. Vald palunud riigikantseleilt selgitust.
“Seadus ütleb, et lipp või vapp peab vastama heraldikanõuetele. Küsimus: kus need nõuded on?” arutles Pikkmets.
“Oleme jõudnud tulemuseni, mis rahuldab meie volikogu 100 protsenti ja mina olen tulemusega rahul,” nentis Pikkmets.